Maurikios' styre slet med økonomiske vanskeligheter og bortimot konstant krig. I 602 tok den misfornøyde generalen Fokas tronen, og fikk Maurikios og hans seks sønner henrettet mens de tre døtrene og hustruen ble spart og sendt i kloster. Denne hendelsen og kuppet kom til å bli katastrofal for riket. Det satte i gang en ødeleggende krig mot Persia som gjorde begge rikene hjelpeløse mot framveksten av de muslimske angrepene. Hans styre er relativt godt dokumentert i senantikken, særlig av historikeren Theophylaktos Simokates.